SET ปิดลบ 2 จุด พักตัว หลังไร้ปัจจัยใหม่-รอผลการเลือกตั้ง แนวโน้มพรุ่งนี้แกว่งไซด์เวย์
SET ปิดลบ 2 จุด พักตัวหลังจากตอบรับปัจจัยบวกไปมากแล้ว และไร้ปัจจัยใหม่หนุน รวมถึงรอผลการเลือกตั้ง แนวโน้มพรุ่งนี้คาดแกว่งไซด์เวย์ พร้อมให้แนวต้าน 1,575 จุด แนวรับ 1,550 จุด
SET ปิด 2 จุด พักตัวหลังจากตอบรับปัจจัยบวกไปมากแล้ว และไร้ปัจจัยใหม่หนุน รวมถึงรอผลการเลือกตั้ง แนวโน้มพรุ่งนี้คาดแกว่งไซด์เวย์ พร้อมให้แนวต้าน 1,575 จุด แนวรับ 1,550 จุด
11 พ.ค. 2566

นายชาญชัย พันทาธนากิจ รองผู้อำนวยการสายงานวิจัย บล.เอเซีย พลัส กล่าวว่า ตลาดหุ้นไทยวันนี้แกว่งตัวไซด์เวย์ในแดนลบ ซึ่งเป็นการพักตัวหลังจากตอบรับปัจจัยบวกไปมากในช่วงที่ผ่านมา แม้เมื่อคืนนี้ตัวเลขเงินเฟ้อของสหรัฐจะออกมาดีกว่าที่ตลาดคาด แต่ยังถือว่าอยู่ในระดับที่สูง ทำให้การประชุมครั้งหน้าตลาดยังมีความกังวลว่าธนาคารสหรัฐยังมีโอกาสขึ้นดอกเบี้ยได้
ขณะที่ตลาดหุ้นอื่นในภูมิภาคเอเชียวันนี้ส่วนใหญ่เคลื่อนไหวในแดนลบ แต่ตลาดหุ้นไทยยังถือว่าปรับตัวลงไม่มาก โดยที่มีแรงซื้อเข้ามาในหุ้นกลุ่มแบงก์และค้าปลีกหนุน ทำให้ปรับตัวลงเล็กน้อย
สำหรับแนวโน้มตลาดหุ้นไทยพรุ่งนี้คาดว่าแกว่งไซด์เวย์ โดยที่ปัจจัยที่ต้องติดตามในคืนนี้เป็นการรายงานดัชนีราคาผู้ผลิต (PPI)ของสหรัฐเดือนเม.ย.ว่าจะออกมาเป็นอย่างไร ประกอบกับยังคงต้องติดตามปัจจัยการเมืองในประเทศในช่วงโค้งสุดท้ายก่อนเลือกตั้ง โดยให้แนวต้าน 1,575 จุด ส่วนแนวรับ 1,550 จุด
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์
KBANK มูลค่าการซื้อขาย 2,806.48 ล้านบาท ปิดที่ 134.50 บาท เพิ่มขึ้น 0.50 บาท
CPALL มูลค่าการซื้อขาย 1,725.77 ล้านบาท ปิดที่ 67.25 บาท เพิ่มขึ้น 1.50 บาท
MAKRO มูลค่าการซื้อขาย 1,603.36 ล้านบาท ปิดที่ 41.00 บาท เพิ่มขึ้น 1.00 บาท
BANPU มูลค่าการซื้อขาย 1,598.78 ล้านบาท ปิดที่ 8.30 บาท ลดลง 0.30 บาท
OR มูลค่าการซื้อขาย 1,551.06 ล้านบาท ปิดที่ 22.80 บาท ราคาไม่เปลี่ยนแปลง